**IZVJEŠĆE O RADU LITERARNO-NOVINARSKE SKUPINE**

**U ŠK. GOD. 2018./2019.**

Šk. godine 2018./2019. Literarno-novinarsku skupinu polazilo je 14 članova. Glavni zadatak naše skupine je pisanje, čitanje i komentiranje učeničkih literarnih i novinarskih radova, javljanje na razne natječaje i osmišljavanje kulturno-umjetničkih programa za školske priredbe.

Nakon što smo se s četiri literarna rada (Adriana Kovačević, Ena Mlakar, Emma Stanić i Gabrijel Đurišević) javili na natječaj *Galovićeva jesen* u Koprivnici, primili smo se posla oko pripremanja igrokaza za božićnu priredbu. Naime, kao što sam i lani spomenula, naša se literarno-novinarska pomalo pretvara u literarno-dramsku jer naši učenici vrlo rado i uspješno glume. Na božićnoj priredbi 2018. godine naši učenici sudjelovali su s recitacijama i igrokazom *Božićna priča* koji na zavičajnoj kajkavštini oživljuje nekadašnje božićne običaje unoseći tako duh Božića kakvog pamte njihovi predci.

U siječnju smo se s četiri literarna rada (Sara Balala, Monika Pantelić, Ena Mlakar i Emma Stanić) jednim novinarskim (Lana Plazek) i jednom recitacijom (Šimun Golub) sudjelovali na međuopćinskoj smotri LiDraNo 2019. u Virju. Na županijsku razinu smotre, koja je održana 16. veljače u Koprivnici, plasirao se naš već poznati recitator Šimun Golub interpretirajući stihove *Žufka, slatka Podravina* Paje Kanižaja.

Svi Učenici naše Škole s posebnim su nestrpljenjem i radošću iščekivali ljubavnu poštu koju su u veljači povodom Valentinova organizirali učenici Literarno-novinarske skupine.

Sredinom ožujka troje učenika (Patricia Zvonar, Ema Dautanec i Marko Dautanec) javilo se na Natječaj za mlade pjesnike povodom 106-te obljetnice rođenja Grgura Karlovčana. Pred njima nije bio nimalo lak zadatak; svatko od njih trebao je napisati pjesmu na temu *Podravina nekad i danas* i onda tu svoju pjesmu ujedno uspješno i odrecitirati. Od 30-tak pjesama pjesma Eme Dautanec bila je među boljima i zbog toga i posebno pohvaljena. Krajem ožujka četiri učenice (Sara Balala, Adriana Kovačević, Ena Mlakar i Lana Plazek) u obnovljenoj rodnoj kući pjesnika P. Preradovića u Grabrovnici sudjelovale su svojim zapaženim literarnim radovima na susretu literarnih družina *Preradovićev rođendan.* Tamo su ujedno i upoznale književnicu Bojanu Meandžiju. Paralelno s tim Sara Špoljar i Monika Pantelić izrađivale su svoje prve slikovnice koje smo poslale na natječaj Moja prva knjiga. Slikovnica *Siromašni zečić Matija* Sare Špoljar pohvaljena je i dobila poticajnu nagradu. Osmisliti kvalitetnu priču i ilustrirati 15-tak stranica velik je i hvalevrijedan posao, stoga ja ovim putem posebno pohvaljujem obje učenice, bez obzira na njihov plasman.

U travnju i svibnju smo se pripremali za Natječaj *Kalnovečki razgovori*, promociju Monografije povodom 190-te obljetnice školstva u Kalinovcu i 20 godina samostalne Škole te priredbu za Dan naše Škole 6. lipnja 2019. Za sve te manifestacije trebalo je osmisliti kulturno-umjetnički program. Natječaj *Kalnovečki razgovori* (u spomen na nedavno preminulog vlč. Ivana Goluba) prvi put osmislila je naša Škola u suradnji s Kulturnom udrugom *Tomislav Franjić*. Naši su se učenici natjecali u obje moguće kategorije. Učenici sedmog razreda (Šimun Golub, Patricia Zvonar, Ena Mlakar, Nikolina Fusić, Ema Dautanec i Marko Dautanec) sami su napisali igrokaz *Kalnovečki sabor* (učiteljica je samo kreirala efektan završetak) kojeg su uspješno izveli, a učenice petog razreda (Sara Đurišević, Iva Grgec i Hana Grgec) i učenica šestog razreda (Sara Balala) nacrtale su vrlo lijepe stripove. Svi su učenici pohvaljeni i nagrađeni.

Kao voditeljica skupine nastojala sam u sve navedene događaje uključiti čim više učenika, nastojeći potaknuti svakog da pokaže svoj talent(e), bilo to u literarnom, novinarskom ili dramskom izričaju. Posebno pohvaljujem učenike sedmog razreda koji su bili predani i uspješni do samoga kraja. Ovom se prigodom zahvaljujem i voditeljici Male dramske scene KU T. Franjić gospođi Vlasti Golub koja nam je također puno pomogla u kreiranju programa za *Kalnovečke razgovore* i promociju Monografije. Valja istaknuti i učenike koji se nisu zapisali kao redoviti članovi naše skupine, ali su sudjelovali u brojnim aktivnostima; to su Monika Pantelić, Emma Stanić, Gabrijel Đurišević i Marko Dautanec.

Voditeljica Literarno-novinarske skupine:

Kristina Domović, prof.